Tilaelementtien saapuminen rajoittaa liikennöintiä EKKS:n pääkulkuväylillä maaliskuun ajan

Maanantaista 3.3.2025 lähtien Etelä-Karjalan keskussairaalan alueen liikenteenohjauksessa tapahtuu muutoksia tilaelementtirakennuksen ensimmäisten osien saapuessa keskussairaalan alueelle. Liikennettä rajoitetaan sairaalan pääkulkuväylien läheisyydessä merkittävästi sekä nosturin että rekkaliikenteen vuoksi.

Liikennemuutos koskee liitteenä olevan kartan mukaista oranssilla rastilla (X) merkittyä rajattua aluetta. Karttakuva löytyy tästä uutisesta myös tulostettavana pdf-tiedostona.

– Rajoitukset kestävät alustavan arvion mukaan maaliskuun loppuun saakka. Aikataulumuutokset ovat mahdollisia, kertoo tekninen päällikkö Sami Turunen.

Kulku pääovelle säilyy ennallaan poikkeusreitin mukaisesti, mutta F-ovi joudutaan sulkemaan turvallisuussyistä elementtien nostojen ajaksi. F-ovi ei ole työn aikana asiakaskäytössä, ja kulku ohjataan 3.–31.3.2025 välisenä aikana sairaalaan E-siiven oven 6 kautta.

Autoliikenne D- ja E-siipiin ohjataan kulkemaan Kahilanniementien kautta.

Asiakkaat ohjataan pysäköimään pääsääntöisesti pysäköintitaloon sekä liikennemuutosten että piha-alueen rajallisten parkkipaikkojen vuoksi. Etelä-Karjalan hyvinvointialue muistuttaa varaamaan riittävästi aikaa saapumiseen ja poistumiseen sekä pysäköintiin.

Keskussairaalan edustalla olevan paikoitusalueen kohdalle rakennetaan tilaelementeistä alkuvuoden aikana väistötilat, joihin siirtyy osa Armilan hyvinvointiaseman toiminnoista.

Parkkitilaa pysäköintitalossa

Lyhyt- ja pitkäaikaista pysäköintiä varten löytyy runsaasti paikoitustilaa pysäköintitalosta, jonka osoite on Kahilanniementie 4, 53130 Lappeenranta. Ensisijainen ajotie pysäköintitaloon on Kahilanniementien puolelta. Pysäköintitalon 6. kerroksesta johtaa katettu kulkuyhteys sairaalaan. K-siiven päivystykseen pääsee pysäköintitalon 4. kerroksesta. Pysäköintitalossa on hissi. Kaikki paikat pysäköintitalossa ja sen piha-alueilla ovat maksullisia.
Lue lisää pysäköintitalosta tästä.

Lisätietoja:

Sami Turunen, tekninen päällikkö, puh. 040 651 1237, sami.turunen@ekhva.fi

Liitteet:

Karttakuva 3.–31.3.2025 muutosalueesta, pdf